Diari Oficial de la Generalitat Valenciana


Sumari del DOGV 9668, del 24-08-2023 (2023/8878)

RESOLUCIÓ de 5 de juny de 2023, del director general de Qualitat i Educació Ambiental, per la qual es formula l'informe d'impacte ambiental del projecte de modificació substancial d'autorització ambiental integrada de planta de comerç a l'engròs d'altres productes de rebuig, dels termes municipals d'Elx i Crevillent. Expedient: (1864022) 109/2018/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9668

Data del DOGV
:   24-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8878


Data del document
:   05-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Correcció d'errades

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 5 de juny de 2023, del director general de Qualitat i Educació Ambiental, per la qual es formula l'informe d'impacte ambiental del projecte de modificació substancial d'autorització ambiental integrada de planta de comerç a l'engròs d'altres productes de rebuig, dels termes municipals d'Elx i Crevillent. Expedient: (1864022) 109/2018/AIA. [2023/8878]  
  
«Informe d'impacte ambiental  
Expedient: (1864022) 109/2018/AIA.  
Títol: modificació substancial autorització ambiental integrada de planta de comerç a l'engròs d'altres productes de rebuig.  
Titular: Trans-Sabater, SA.  
Òrgan substantiu: 071/18 IPPC Servei de Prevenció i Control Integrat de la Contaminació.  
Localització: polígon industrial Pla de Reva, sector 13, carrer dels Fogainers parcel·la 12, 13 i 14, Riba-roja de Túria.  
Nima: 6492133303.  
  
Antecedents i tramitació administrativa  
Consta en aquest òrgan com a antecedent, l'expedient d'avaluació d'impacte ambiental referida a les instal·lacions situades al carrer dels Fogainers, s/n, parcel·la 12, del polígon industrial La Reva del municipi esmentat (ref. 25/2014/AIA). Es va emetre declaració d'impacte ambiental (DIA) mitjançant una resolució de data 13 de juny de 2014, de la Direcció General d'Avaluació Ambiental i Territorial, publicada en el DOGV 8263, de 28 de març de 2018.  
Amb data 3 d'octubre de 2018 el Servei de Prevenció i Control Integrat de la Contaminació trasllada a aquest òrgan la sol·licitud de suficiència documental, i acompanya la sol·licitud d'una còpia de projecte de modificació substancial d'AAI i l'annex al projecte. El projecte tècnic inclou el certificat de compatibilitat urbanística de les parcel·les 13 i 14, la renovació de l'autorització provisional d'abocaments a la xarxa de sanejament municipal, l'informe preliminar de situació del sòl, l'informe d'assaig per a la determinació del nivell d'immissió, l'auditoria acústica i l'informe d'assaig.  
Amb data 5 de març de 2019, aquest òrgan remet al Servei de Prevenció i Control Integrat de la Contaminació un informe d'insuficiència documental, i reclama el document ambiental del projecte.  
Amb data 30 d'abril de 2019, el Servei de Prevenció i Control Integrat de la Contaminació trasllada a aquest òrgan el document de síntesi i l'estudi d'impacte ambiental.  
Amb data 1 d'octubre de 2019, aquest òrgan remet al Servei de Prevenció i Control Integrat de la Contaminació un informe de suficiència documental.  
El 25 de novembre de 2019, el Servei de Prevenció i Control Integrat de la Contaminació realitza la informació pública en el DOGV número 8684, de 25 de novembre de 2019.  
Amb data 20 d'abril de 2020, el Servei de Prevenció i Control Integrat de la Contaminació trasllada a aquest òrgan una sol·licitud de declaració d'impacte ambiental i comunica que durant el període d'informació pública no s'han presentat al·legacions.  
La informació continguda en l'expedient aporta elements de judici suficients per a continuar el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta llei.  
  
Dimensions i el disseny del conjunt del projecte  
L'empresa Trans-Sabater, SA, explota dues instal·lacions de gestió de residus no perillosos al polígon industrial de la Reva, sector 13; carrer dels Fogainers, en el terme municipal de Riba-roja de Túria. Una de les instal·lacions està en la parcel·la 12 i l'altra en les parcel·les 13 i 14. Les tres parcel·les són contínues. Les dues instal·lacions es troben actualment en ple funcionament. La instal·lació de la parcel·la 12 té concedida una autorització ambiental integrada segons la Resolució de 21 de desembre de 2015 amb núm. 702/AAI/CV i va ser objecte d'avaluació ambiental ordinària (expedient 25/1529-MBR). La instal·lació de les parcel·les 13 i 14 compta amb llicència d'activitat concedida per l'Ajuntament de Riba-roja de Túria amb data de gener de 2018. Una vegada analitzada la documentació presentada, s'observa que la modificació pretesa té per objecte estendre l'abast de l'AAI a les parcel·les confrontants, identificades com a núm. 13 i núm. 14, així com incloure la fabricació de gransa en aquest abast.  
El projecte incorpora les parcel·les 13 i 14 a l'AIA existent, i augmenta la superfície de la superfície de l'AIA de 12.202 m² a 24.251 m², amb la incorporació de la parcel·la 13 (9.964 m²) i la parcel·la 14 (2.085 m²). La zona ampliada disposa de campa de 8.387 m², les naus 11, 12 (1.052 m²), 13 (658 m²), 14 (395 m²) i 15 (524 m²), una depuradora de 267 m², vials i accessos. En la campa s'utilitzen 3.756 m² per a emmagatzematge, selecció de materials i magatzem d'accessoris. La selecció de materials i el magatzem d'accessoris es realitzen a l'abric de la intempèrie, sota sengles carpes. L'emmagatzematge en la campa es realitzarà en piles d'un màxim de 500 m² distribuïdes regularment en la planta, amb una separació entre aquestes de 8 metres. Aquesta separació coincideix amb els vials interns de circulació. Les naus 11 i 12 estan unides interiorment i s'hi realitzen processos de trituració i llavat de plàstics no perillosos, la nau 13 es dedica a l'emmagatzematge, la nau 14 a la fabricació de gransa i la nau 15 es dedica a taller de manteniment.  
El sòl de les parcel·les és de formigó HM-20 remolinat amb quars (3 kg/cm²), amb làmina aïllant de polietilé, juntes de retracció segellades amb massilla elàstica i malla electrosoldada de repartiment de 20 cm X 20 cm X 4 cm i la grossària de la llosa serà de 15 cm. Tota la parcel·la està tancada.  
La instal·lació està situada en la confluència de l'A-3 i l'A-7. El polígon està travessat per la carretera CV-374 a Loriguilla.  
L'activitat es realitzarà de dilluns a dissabte durant els 12 mesos de l'any, en dos torns de treball de 6 a 22 h de dilluns a divendres i un torn de 8 a 18 h els dissabtes. En la informació tècnica s'indica que la plantilla augmentarà en 13 empleats.  
Els residus que es gestionaran en la zona ampliada de la instal·lació són:  
Voluminosos 55.314,53 t  
Enderrocs 6.570,18 t  
Metalls ferris 1.248,8 t  
Metalls no ferris 125,43 t  
Paper i cartó 11.812 t  
Plàstics 11.401,11 t  
Fustes 21.127,05 t  
Llots 326,75 t  
Restes de poda 5.193,74 t  
Vidre 4.680 t  
Total: 117.799,59 t  
Una vegada gestionats, els residus resultants de la gestió realitzada en la zona ampliada de la instal·lació són:  
Enerfuel (Mescla de residus) 18.332,59 t  
Enderrocs 6.578,5 t  
Metalls 1.372,36 t  
Paper i cartó 11.713,42 t  
Plàstics 12.226,75 t  
Fustes 16.338,11 t  
Llots 144,69 t  
Poda 3.723,76 t  
Vidre 4.680 t  
Voluminosos (eixida a l'abocador) 44.629,89 t  
TOTAL: 119.740,07 t  
En la instal·lació completa es realitza el procés de valorització R12 sobre 260.000 t/any, R3 sobre 70.000 t/any i R13 sobre 20.000 t/any. La informació tècnica incorpora una llista de codis LER de residus no perillosos ja processats en la instal·lació, desglossats per operació, als quals s'han afegit els codis LER 191204 i 200139 en l'operació R3.  
  
Per a realitzar les seues funcions, la instal·lació compta amb:  
- Safareig. Inclou cintes, separadors, tremuges, etc.  
- Bàscula.  
- Planta de tractament d'aigua. Inclou filtres, tancs, bufadors, difusors, bombes, decantador i depòsit.  
- Extrusora.  
El procés utilitza les millors tècniques disponibles. Els equips que constitueixen els principals punts d'estalvi i aprofitament són:  
- Planta de tractament de l'aigua, que permet reutilitzar l'aigua de llavat i incorporar les impureses al procés productiu, i limita les pèrdues d'aigua als arrossegaments pel producte i l'evaporació i l'ús de l'extrusora, que permet convertir el plàstic seleccionat, triturat i llavat en matèria primera per a la fabricació de plàstic amb un alt valor comercial.  
  
El consum anual d'aigua se situa al voltant dels 3.250 m³/any, dels quals al voltant de 3.000 m³ procedeixen de la xarxa municipal i 300 m³ d'un pou del qual es disposa d'autorització de la Confederació Hidrogràfica del Xúquer, de data de maig de 2003, amb un consum màxim autoritzat de 7.000 m³/any. El consum anual d'energia és de 2.722 MW/h i 235,6 m³ de gasoil, al qual s'haurà d'afegir el consum de l'extrusora.  
Acumulació amb altres projectes existents i/o aprovats.  
L'expedient d'avaluació ambiental té com a objecte agrupar les instal·lacions de les parcel·les 13 i 14 amb la parcel·la 12, que disposa d'autorització ambiental integrada (702/AAI/CV) i va ser sotmesa a avaluació d'impacte ambiental (25/2014/AIA).  
Utilització de recursos naturals, en particular la terra, el sòl, l'aigua i la biodiversitat.  
El projecte es desenvolupa en terreny urbanitzat, a l'interior d'un polígon industrial i amb compatibilitat urbanística per a desenvolupar l'activitat per la qual cosa no és procedent considerar efectes sobre la naturalesa: patrimoni cultural, paisatge, flora i fauna i biodiversitat. S'utilitza aigua de procés i per a usos assimilables a domèstic. El consum d'aigua no és significatiu. La superfície ocupada per la instal·lació augmenta de 12.202 m² a 24.251 m². L'ampliació de la superfície ocupada no consumeix recurs natural sòl, per estar aquest destinat a una activitat industrial, segons el certificat de compatibilitat urbanística de les parcel·les 13 i 14.  
En les naus 11 i 12 es processen residus plàstics que una vegada segregats per tipus són triturats i llavats. D'aquest procés s'obté un plàstic net i un rebuig que es gestiona per altres vies dins de l'empresa. El plàstic net s'eixuga i s'emmagatzema en saques per a la valorització posterior. L'aigua usada en el procés de llavat se separa de les impureses en una depuradora i es reutilitza en el procés de llavat.  
  
La generació de residus.  
L'activitat de l'empresa és la de gestió de residus, per la qual cosa aquests no han de considerar-se residus generats. Els residus generats en la instal·lació són deguts al manteniment de la maquinària. S'estima que aquests residus són:  
Fluorescents usats 20 01 21\* 13 unitats  
Oli usat 13 02 05\* 2.125 kg  
Draps i absorbents contaminats 15 02 02\* 433 kg  
Envasos contaminats 15 01 10\* 44 kg  
Bateries de plom 16 06 01\* 45 kg  
Filtres contaminats 16 01 07\* 355 kg  
Aerosols 16 05 04\* 23 kg  
La contaminació i altres pertorbacions.  
L'activitat projectada està catalogada com a activitat potencialment contaminadora de l'atmosfera, i disposa d'un focus de contaminació canalitzada corresponent als fums i vapors de l'extrusora i diversos focus d'emissió difusa: zona de càrrega i descàrrega, triturat, magatzems, tràfec de camions, cintes transportadores i pales excavadores. Per a minimitzar aquests efectes, s'implanten una sèrie de mesures correctores destinades a reduir la quantitat de pols emesa i les emissions són sotmeses a control reglamentari cada 3 anys per una EMQA.  
  
L'activitat produeix sorolls. Com a mesures correctores de caràcter general, la maquinària diversa existent es troba en la mesura que siga possible a l'interior de les naus, protegida de l'exterior, i situada a la suficient distància de les parets i pilars de la instal·lació per a no generar molèsties a l'ambient exterior.  
Els riscos d'accidents greus i/o catàstrofes.  
La instal·lació presenta risc d'incendi a causa de la càrrega de foc que conté. Tot l'establiment industrial està realitzat segons els requisits establits en el Reial decret 2267/2004, de 3 de desembre, pel qual s'aprova el Reglament de seguretat contra incendis en establiments industrials.  
Riscos per a la salut humana.  
L'activitat no presenta riscos per a la salut humana.  
Ubicació dels projectes  
El projecte es desenvolupa en una zona urbanitzada industrial. La zona està antropitzada i no consumeix recursos naturals de manera significativa.  
Característiques de l'impacte potencial  
Com que la totalitat de la instal·lació es localitza en un àmbit antropitzat i urbanitzat d'ús industrial, l'ampliació no afectarà elements naturals o d'especial sensibilitat. Les possibles afeccions associades a l'ampliació de la superfície ocupada per l'activitat seran:  
  
- Alteracions sobre la hidrologia i el sòl. L'ampliació de l'activitat no suposa un augment de l'ús del sòl, ja que estén l'autorització ambiental integrada a altres activitats ja autoritzades. Als punts d'abocament existents en el projecte inicial d'autorització ambiental integrada de la instal·lació, s'incorporen els punts d'abocament de les parcel·les 13 i 14. En aquestes parcel·les es disposa de dos punts de connexió per a l'abocament final dels efluents. Les instal·lacions posseeixen una xarxa separativa per a la recollida, d'una banda, de les aigües pluvials i, per una altra, de les aigües sanitàries procedents dels lavabos i vestidors. Els dos punts estan situats al carrer dels Fogainers, i disposen d'arqueta de registre condicionada per a la presa de mostres corresponent. Abans de l'abocament de les aigües pluvials, les aigües se sotmeten a una decantació primària, els llots de les quals són retirats per un gestor autoritzat.  
  
- Alteracions sobre l'atmosfera. En la instal·lació es duen a terme diverses activitats potencialment contaminadores de l'atmosfera amb focus d'emissió difusos i concentrats en l'exterior i a l'interior de nau. Són focus d'emissió difusa de partícules:  
. Zona de càrrega i descàrrega de matèries primeres i de producte acabat.  
. Triturat de les matèries primeres.  
. Magatzem de matèries primeres.  
. Tràfec de camions, cintes transportadores i pales excavadores.  
Altres focus d'emissions són l'operació de fabricació de gransa, que emet gasos i vapors i les emissions dels motors de combustió interna de la maquinària i camions.  
Per a evitar l'eixida de residus lleugers emmagatzemats en l'exterior arrossegats pel vent, es disposa d'una tanca metàl·lica perimetral. Per a minimitzar l'emissió de partícules en suspensió, s'ha confinat en naus la major part del procés, s'han distribuït per la instal·lació nebulitzadors que afavoreixen la sedimentació de partícules en suspensió, el cobriment amb lones dels apilaments, la restricció d'operacions en l'exterior si el vent pot produir arrossegaments, s'han carenat les cintes transportadores de materials de baixa granulometria, s'ha limitat la velocitat dels vehicles en les instal·lacions i s'ha dotat el perímetre de la instal·lació d'una barrera vegetal. Per a evitar l'eixida de residus lleugers emmagatzemats en l'exterior arrossegats pel vent, es disposa d'una tanca metàl·lica perimetral.  
- Sorolls, vibracions i contaminació lumínica. L'activitat genera sorolls i vibracions que són esmorteïts amb el confinament de la major part dels processos en nau tancada i allunyant les fonts de soroll de les parets i pilars de l'edificació.  
- La instal·lació dista 500 m de la zona habitada més pròxima i està fora del límit del PORN de l'Albufera de València, i dista d'aquest més de 1.000 m.  
- El promotor disposa d'un sistema de gestió certificat segons la norma UNE:EN:ISO 14.001, mitjançant el qual controla tots els aspectes ambientals derivats de la seua activitat de gestor de residus. El sistema inclou el programa de vigilància ambiental.  
El projecte, en els termes establits, no tindrà efectes adversos significatius sobre el medi ambient i no requereix l'avaluació d'impacte ambiental ordinària.  
  
Consideracions jurídiques  
El Projecte de modificació substancial d'autorització ambiental integrada de planta de comerç a l'engròs d'altres productes de rebuig constitueix un supòsit d'avaluació d'impacte ambiental simplificada, d'acord amb l'article 7.2.c de la Llei 21/2103, de 9 de desembre, en concordança amb l'epígraf 9.b de l'annex II.  
L'expedient ha seguit el tràmit d'avaluació d'impacte ambiental simplificada, establit en la secció 2a, capítol 2 del títol II de la Llei 21/2013. No és aplicable la modificació introduïda en l'article 9.1 de la Llei 21/2013, de 9 de desembre, per haver-se iniciat el procediment d'avaluació d'impacte ambiental en l'òrgan substantiu abans de l'entrada en vigor de la Llei 9/2018, de 5 de desembre.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que exercisc, resolc:  
  
  
Primer  
Estimar que el Projecte modificació substancial d'autorització ambiental integrada de planta de comerç a l'engròs d'altres productes de rebuig, promogut per Trans-Sabater, SA, en el terme municipal de Riba-roja de Túria, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les disposicions del projecte, del document ambiental i als termes d'aquest, en particular:  
  
1. Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la inclusió no comporte la modificació substancial del projecte avaluat i no responga a supòsits en els quals, d'acord amb la legislació sectorial vigent, s'exigisca la tramitació d'un procediment d'avaluació ambiental.  
4. Les accions incloses en el programa de vigilància i seguiment ambiental i en el Pla d'explotació i manteniment d'instal·lacions hauran de documentar-se, a l'efecte d'acreditar l'adopció i l'execució de les mesures preventives i correctores proposades i comprovar-ne l'eficàcia. La documentació haurà d'estar a la disposició de les autoritats competents.  
  
Segon  
De conformitat amb el que s'estableix en l'article 47 de la Llei 21/2013, de 9 de desembre:  
a) L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
b) L'informe d'impacte ambiental perdrà la vigència i cessarà de produir dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
  
c) L'informe d'impacte ambiental no és objecte de cap recurs sense perjudici dels que, si escau, siguen procedents en via administrativa o judicial contra l'acte d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o de denegar el projecte, en els termes establits en l'article 48 de la Llei 21/2103, de 9 de desembre.  
  
València, 5 de juny de 2023.- El director general de Qualitat i Educació Ambiental: Joan Piquer Huerga.»